
            Nr.23/395/2009

A V I Z
asupra proiectului de Lege privind aprobarea Ordonanţei Guvernului nr.21/2009 pentru modificarea şi completarea Ordonanţei Guvernului nr.37/2007 privind stabilirea cadrului de aplicare a regulilor privind perioadele de conducere, pauzele şi perioadele de odihnă ale conducătorilor auto şi utilizarea aparatelor de înregistrare a activităţii acestora


În conformitate cu prevederile Regulamentului Camerei Deputaţilor, republicat, cu modificările ulterioare, Comisia pentru industrii şi servicii a fost sesizată pentru aviz la Comisia pentru muncă şi protecţie socială, cu nr.P.L.x 598 din 16 noiembrie 2009, cu proiectul de Lege privind aprobarea Ordonanţei Guvernului nr.21/2009 pentru modificarea şi completarea Ordonanţei Guvernului nr.37/2007 privind stabilirea cadrului de aplicare a regulilor privind perioadele de conducere, pauzele şi perioadele de odihnă ale conducătorilor auto şi utilizarea aparatelor de înregistrare a activităţii acestora.



Ordonanţa a fost avizată favorabil de Consiliul Legislativ, cu nr.986 din 28 august 2009, cu observaţii şi propuneri.



Proiectul de lege a fost adoptat de Senat, în forma propusă de Guvern, în şedinţa din 11 noiembrie 2009.



Potrivit prevederilor Constituţiei României, republicată, Camera decizională pentru acest proiect de lege este Camera Deputaţilor.



Prin obiectul de reglementare şi conţinut, proiectul de lege face parte din categoria legilor organice.


Comisia pentru industrii şi servicii avizează favorabil proiectul de lege respectiv, cu următoarele obiecţii:


1.Deoarece au fost întâmpinate dificultăţi în asigurarea uniformităţii verificării, controlului şi sancţionării în ce priveşte perioadele de conducere, pauzele şi perioadele de repaus pe care trebuie să le respecte conducătorii auto care efectuează transporturi rutiere naţionale şi internaţionale, a fost adoptat  Regulamentul (CE) nr.561/2006 privind armonizarea unor dispoziţii în acest sens.



Dar Regulamentul CE 561/2006 se aplică doar pe teritoriul U.E., a unor ţări părţi la Acordul privind Spaţiul Economic European şi Elveţia.


Pentru restul teritoriului se aplică prevederile acordului AETR, cum este cazul unor transporturi derulate pe teritoriul României (De exemplu transporturile derulate din Turcia în România).



Deci, trimiterea exclusivă la Regulamentul (CE) nr.561/2006, la Regulamentul (CEE) nr.3821/85 din anumite articole, fără a face şi trimitere la Acordul AETR, face inaplicabilă constatarea reală a contravenţiilor respective în cazurile semnalate mai sus (ex: România).



În concluzie: în cadrul art.8 trebuie eliminate trimiterile la Regulamentele respective menţinându-se doar definirea exactă a contravenţiei.



2.Contravenţiile de la pct.27 şi 28 [art.8 alin.(1)] trebuie reformulate, în caz contrar se sancţionează fapte care nu sunt contravenţii.



3.Reformularea contravenţiei de la pct.33  [art.8 alin.(1)] astfel:

33. nerespectarea măsurii de imobilizare stabilite de personalul cu atribuţii de inspecţie şi control.



4. Abrogarea prevederii de la pct.37  [art.8 alin.(1)].



5. Reformularea contravenţiei de la pct.13  [art.8 alin.(2)] astfel.

13. nerespectarea prevederilor privind reglarea ceasului tahografului analogic.



6. Regândirea nivelelor amenzilor propuse la art.9 alin.(1) funcţie de propunerile Ministerului Transporturilor şi Infrastructurii.
PREŞEDINTE,

Iulian Iancu

Consilieri parlamentari,
Ioan Bivolaru

Daniel Bădina

